44-vuotias potilas on kotona eristyksessä ja hyväkuntoinen. Tartunnalle on altistunut kolme lähikontaktia.

Altistuneet ovat tartunnan saaneen henkilön perheenjäseniä. Koko perhe oli ollut yhdessä matkalla Pohjois-Italiassa.

Perheen kanssa ollaan yhteydessä puhelimitse. Jos tartunnan saaneen oireet pahenevat hänet voidaan tarvittaessa siirtää sairaalahoitoon eristykseen. Myös muiden perheenjäsenten vointia seurataan tarkasti.

Lasten terveydelle riski on pieni

Pirkanmaan sairaanhoitopiirin mukaan tartunta ei aiheuta vaadi erityisiä toimenpiteitä esimerkiksi kouluissa tai päiväkodeissa. Perhe on Tampereen yliopistollisen sairaalan infektiolääkärin Janne Laineen mukaan pysynyt matkan jälkeen paikoillaan.

Altistuneilla lapsilla tartuntaa ei ole todettu. Jos lapsi saa tartunnan, riski omalle terveydelle on Laineen mukaan hyvin pieni.

– Alle 10-vuotiailla ei käytännössä ole havaittu lainkaan vakavia sairastapauksia. 10–20-vuotiaillakin ne ovat erittäin harvinaisia. Vasta keski-iästä ylöspäin vakavampia sairastapauksia alkaa esiintyä. Ei paljon, mutta enemmän kuin nuoremmilla, Laine sanoo.

Lapsetkin voivat kuitenkin tartuttaa tautia eteenpäin, siksi tartunnan saaneet lapset on syytä löytää.

Tartuntoja tulee vielä lisää

Lisää tartuntoja todetaan Laineen mukaan hyvin todennäköisesti lisää, Pirkanmaalla ainakin toinen ja kolmas.

– Mikäli epidemian torjuminen onnistuu, tapaukset jäävät yksittäisiksi. Jos tauti lähtee leviämään, tilanne on toinen. Sitten mietimme keitä kaikkia kannattaa testata, Laine toteaa.

Sairaanhoitopiiri ja paikalliset terveydenhuollon viranomaiset jatkavat tilanteen selvittämistä yhdessä Terveyden ja hyvinvoinnin laitoksen (THL) kanssa.

Tampereen yliopistollinen sairaala ohjeistaa tartuntaa epäileviä ottamaan yhteyttä puhelimitse terveydenhuollon ammattilaisiin. Taysin tarkemmat ohjeet löytyvät täältä (siirryt toiseen palveluun).

Suomessa on todettu yhteensä viisi uutta koronavirustartuntaa. Pirkanmaan lisäksi tartuja on todettu kolme Helsingissä ja yksi Hämeenlinnassa. Myös Hämeenlinnan ja Helsingin todetut potilaat ovat hyvässä kunnossa ja eristyksissä kodeissaan.

Suomessa on torstaina selvinneiden tapausten myötä todettu yhteensä 12 koronavirustartuntaa.

Lue myös:

Suomessa vahvistunut viisi uutta koronavirustapausta – kolme tartunnoista pääkaupunkiseudulla, muut Pirkanmaalla ja Hämeenlinnassa

Pirkanmaalla avataan neuvontapuhelin koronaviruksen takia